Document ID: 32015D0237

Title and Content:
ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/237 ΤΗΣ ΕΠΙΤΡΟΠΉΣ της 12ης Φεβρουαρίου 2015 για την τροποποίηση της εκτελεστικής απόφασης 2014/237/ΕΕ σχετικά με μέτρα για την πρόληψη της εισαγωγής και της διασποράς στην Ένωση επιβλαβών οργανισμών όσον αφορά ορισμένα φρούτα και λαχανικά προέλευσης Ινδίας [κοινοποιηθείσα υπό τον αριθμό C(2015) 662] Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη περίοδος, Εκτιμώντας τα ακόλουθα: (1) Υπό το πρίσμα των ελλείψεων οι οποίες εντοπίστηκαν από τους ελέγχους που διενέργησε η Επιτροπή στην Ινδία το 2010 και το 2013, και δεδομένου του υψηλού αριθμού κατασχέσεων λόγω της παρουσίας επιβλαβών οργανισμών σε ορισμένα φυτά και φυτικά προϊόντα προέλευσης Ινδίας κατά την εν λόγω περίοδο, η εισαγωγή πέντε εμπορευμάτων, για τα οποία είχαν σημειωθεί συχνότερα κατασχέσεις λόγω της παρουσίας επιβλαβών οργανισμών, συμπεριλαμβανομένων φυτών εκτός από σπόρους Mangifera L., απαγορεύτηκε από την εκτελεστική απόφαση 2014/237/ΕΕ της Επιτροπής (2). (2) Στο πλαίσιο του ελέγχου που πραγματοποίησε η Επιτροπή στην Ινδία από τις 2 έως τις 12 Σεπτεμβρίου 2014, καταγράφηκαν σημαντικές βελτιώσεις στο σύστημα πιστοποίησης φυτοϋγειονομικών εξαγωγών της χώρας αυτής. (3) Επιπλέον, η Ινδία παρείχε τη διαβεβαίωση ότι διαθέτει τα κατάλληλα τεχνικά μέτρα για να εξασφαλίζεται ότι η εξαγωγή φυτών του είδους Mangifera L., εκτός από τους σπόρους, προέλευσης Ινδίας, είναι απαλλαγμένη από επιβλαβείς οργανισμούς. (4) Στο πλαίσιο αυτό, έχει συναχθεί το συμπέρασμα ότι ο κίνδυνος εισαγωγής επιβλαβών οργανισμών στην Ένωση μέσω της εισαγωγής φυτών του είδους Mangifera L., εκτός από τους σπόρους, είναι δυνατόν να μειωθεί σε αποδεκτό επίπεδο εάν ληφθούν τα εν λόγω κατάλληλα μέτρα. (5) Κατά συνέπεια, η εκτελεστική απόφαση 2014/237/ΕΕ θα πρέπει να τροποποιηθεί αναλόγως, ώστε να καταστεί δυνατή η εισαγωγή στο έδαφος της Ένωσης φυτών του είδους Mangifera L., εκτός από τους σπόρους, από την Ινδία. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η εκτελεστική απόφαση 2014/237/ΕΕ τροποποιείται ως εξής: 1. Το άρθρο 1 αντικαθίσταται από το ακόλουθο κείμενο: «Άρθρο 1 Απαγορεύεται η εισαγωγή στο έδαφος της Ένωσης φυτών του είδους Colocasia Schott εκτός από σπόρους και ρίζες, καθώς και φυτών των ειδών Momordica L., Solanum melongena L. και Trichosanthes L. εκτός από σπόρους, προέλευσης Ινδίας» . 2. Παρεμβάλλεται το ακόλουθο άρθρο 1α: «Άρθρο 1a Η είσοδος στο έδαφος της Ένωσης φυτών του είδους Mangifera L., εκτός από τους σπόρους, προέλευσης Ινδίας, επιτρέπεται μόνο εάν συνοδεύονται από το φυτοϋγειονομικό πιστοποιητικό που αναφέρεται στο άρθρο 13 παράγραφος 1 σημείο ii) πρώτο εδάφιο της οδηγίας 2000/29/ΕΚ, με περιγραφή, υπό τον τίτλο “Πρόσθετη δήλωση”, των κατάλληλων μέτρων που έχουν ληφθεί για να εξασφαλίζεται ότι τα φυτά είναι απαλλαγμένα από επιβλαβείς οργανισμούς» . Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 12 Φεβρουαρίου 2015.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2488
2723
2442
8367
2848
614
1115
3156
c_964c9649
11

EuroVoc IDs (Expanded): 2488
2723
2442
8367
2848
614
1115
3156
c_964c9649
11

Dataset Source: meu

Split: test